Al à non
Bastir! il gnûf progjet politic ocitan che al è daûr a svilupâsi
intes regjons meridionâls dal stât francês, ma plui che un partît
al è un cartel che al met adun i candidâts che a condividin lis
liniis programatichis di chest moviment che al à chê di confrontâsi
cui eletôrs intes elezions comunâls dal 2014. Bastir! al met in
prin plan la valorizazion de lenghe e de culture ocitane, viodudis
tant che strument di cambiament che al pues vê un impat fuart ancje
sul plan sociâl, economic e ecologjic. Il moviment, di fat, al
puarte indenant un progjet che al va cuintri dal centralisim francês
e che al propon di superâ il liberisim salvadi di une economie
regolade dai marcjâts, par svilupâ modei economics e sociâi gnûfs
che a metin al centri lis comunitâts locâls e l’ambient. I
candidâts che a àn za aderît al progjet a rivin di esperiencis
politichis diviersis, che a van di là dal ocitanisim politic storic
e a lassin fûr dome la diestre nazionaliste francese, e tal câs che
a sedin elets a metaran sù une assemblee ocitaniste che e deventarà
lûc di riflession e di confront sui temis di interès public. Par
cumò Bastir! al à za cjatât candidâts in Lenghedoc, Aquitanie,
Provence e in altris regjons de Ocitanie, ma la liste definitive des
candidaturis si cognossarà dome ai 9 di Novembar.
Font:
La Dépêche du Midi, 25/09/13; bastir2014.com
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn oci_Latn